Rozhodnutie Komisie
z 24. októbra 2002,
ktorým sa mení a dopĺňa rozhodnutie 93/197/EHS o zdravotných podmienkach zvierat a veterinárnych osvedčeniach pre dovoz registrovaných koňovitých (equidae) a plemenných a úžitkových koňovitých
(oznámené pod číslom dokumentu C(2002) 4006)
(Text s významom pre EHP)
(2002/841/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o zdravotných podmienkach zvierat, ktorými sa riadi pohyb a dovoz čeľade koňovitých (equidae) [1] z tretích krajín, naposledy zmenenú a doplnenú rozhodnutím Komisie 2002/160/ES [2], a najmä na jej články 15 a) a 16,
keďže:
(1) Rozhodnutím Komisie 93/197/EHS [3], naposledy zmeneným a doplneným rozhodnutím 2002/635/ES [4], sa stanovil zoznam tretích krajín, z ktorých sú členské štáty oprávnené dovážať registrované koňovité (equidae) a plemenné a úžitkové koňovité.
(2) Kirgizsko bolo neúmyselne vynechané z uvedeného zoznamu v rozhodnutí 2002/635/ES. Kirgizsko by preto malo byť znovu uvedené v uvedenom zozname.
(3) Aby sa mohlo získať zdravotné osvedčenie E na základe rozhodnutia 93/197/EHS, musia sa urobiť určité zdravotné testy na vzorkách, ktoré sa majú zobrať do 10 dní po vývoze. Pri dodržiavaní uvedenej lehoty došlo k ťažkostiam, najmä v prípadoch, keď sa dané vzorky majú testovať v laboratóriách odsúhlasených členským štátom určenia. Uvedenú lehotu preto treba predĺžiť.
(4) Rozhodnutie 93/197/EHS by sa malo primerane zmeniť a doplniť.
(5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy k rozhodnutiu 93/197/EHS sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 24. októbra 2002